Κέδρα Ευρυτανίας

Τα Κέδρα είναι ορεινό χωριό της Στερεάς Ελλάδας στην Περιφερειακή Ενότητα Ευρυτανίας.

Γεωγραφία - Ιστορία
Τα Κέδρα βρίσκονται στα βορειαδυτικά όρια με την Περιφερειακή Ενότητα Καρδίτσας και είναι κτισμένα στις νότιες πλαγιές των Δυτικών Αγράφων σε υψόμετρο 900 μέτρα ενώ βόρεια και δυτικά περνάει ο χείμαρρος Πλατανιάς που καταλήγει νοτιοδυτικότερα στον Αχελώο ποταμό. Απέχει 59 χλμ. Β-ΒΔ από το Κερασοχώρι (έδρα του δήμου), 98 χλμ. ΒΔ από το Καρπενήσι. Αναφέρεται από την εποχή της τουρκοκρατίας με την παλιά ονομασία Χορίγκοβο. Πιθανολογείται ότι υπήρξε από τα υστεροβυζαντινά χρόνια και καταγράφεται στην αφιερωτική σελίδα της μονής Δουσίκου Τρικάλων το 1530. Σύμφωνα με την τοπική παράδοση, κατοικήθηκε μετά την επανάσταση του 1821, από οικογένειες που ήθελαν να γλυτώσουν από τους Τούρκους, από ποιμένες και Σαρακατσάνους. Το 1881 αποτελούσε φυλάκιο του Ελληνικού κράτους στα σύνορα με την τότε Οθωμανική αυτοκρατορία. 

Φημίζεται για το ωραίο μαύρο κρασί, το τσίπουρο και παραδοσιακή φέτα. Μέχρι πριν λίγα χρόνια, λειτουργούσε διθέσιο Δημοτικό Σχολείο και Νηπιαγωγείο. 

Χαρακτηριστικό των Κεδριωτών είναι τα γλέντια τους και ο τοπικός χορός τους ο "Κλειστός" ή "Σμαζοχτός" που συναντάται και στα γύρω χωριά της περιοχής.

Διοικητικά
Αναφέρεται επίσημα, μετά την απελευθέρωση, με την παλιά της ονομασία Χορίγκοβο το 1836 να προσαρτάται στον τότε δήμο Απεραντίων. Το 1912 με το ΦΕΚ 261Α - 31/08/1912 ορίστηκε έδρα της ομώνυμης νεοϊδρυθείσας κοινότητας και το 1928 με το ΦΕΚ 81Α - 14/05/1928 μετονομάστηκε σε Κέδρα. Σύμφωνα με το σχέδιο Καλλικράτης μαζί με το Διάσελο και το Παλαιό Χωριό αποτελούν την τοπική κοινότητα Κέδρων που ανήκει στη δημοτική ενότητα Ασπροποτάμου του Δήμου Αγράφων και σύμφωνα με την απογραφή του 2011 ως κοινότητα έχει πληθυσμό 224 κατοίκους ενώ ως οικισμός 118.

Εξωτερικοί σύνδεσμοι
 Φωτογραφίες από τα Κέδρα στον ιστότοπο https://www.technovision.gr/evrytania/HomePage.htm

Παραπομπές

Χωριά του νομού Ευρυτανίας
Δήμος Αγράφων